ምክር ቤቶቹ አገራዊ ሠላምና ዴሞክራሲ እንዲጎለብት የላቀ ሚና ተጫውተዋል- ፕሬዝዳንት ሙላቱ
የሁለቱ ምክር ቤቶች የ4ኛ ዓመት የሥራ ዘመን መጠናቀቅን አስመልክቶ ፕሬዝዳንት ሙላቱና ጠቅላይ ሚኒስትር ኃይለማሪያም ደሳለኝ በተገኙበት ለአባላቱ ትናንት ምሽት በብሔራዊ ቤተ-መንግሥት አሸኛኘት ተደርጎላቸዋል።ፕሬዝዳንት ሙላቱ በዚሁ ጊዜ እንዳሉት ህዝቡ በየደረጃው ተጠቃሚ እንዲሆን፣ የህግ የበላይነት እንዲሰፍን፣ የመልካም አስተዳደር ችግሮች እንዲቀረፉ በማድረግ ረገድ የሁለቱ ምክር ቤቶች አባላት አስተዋጽኦ የጎላ ነበር።የሕዝቡ መሰረታዊ መብቶች እንዲከበሩና የአገሪቱ ዴሞክራሲያዊ አንድነት እንዲጠናከር ከማድረግ አኳያም ባለፉት አምስት ዓመታት ምክር ቤቶቹ የተጫወቱት ሚና ከፍ ያለ እንደነበር ነው የገለጹት።“በልማት የበለጸገችና፣ በዜጎቿ የጋራ ተጠቃሚነት ወደፊት የተራመደች ኢትዮጵያን ለመገንባት የሚደረገውን ጥረት ለማሳካት ደከመኝ ሰለቸኝ ሳትሉ በፍጹም አገራዊ ስሜት የበኩላችሁን ስለተወጣችሁና በዚህም አገራችን በፈጣን እድገት እንድትራመድ ስላስቻላችሁ የምክር ቤቱን አባላት ላመሰግን እወዳለሁ”  ነው ያሉት ፕሬዝዳንቱ።ፕሬዝዳንት ሙላቱ በድጋሜ ለተመረጡ የምክር ቤት አባላት እስካሁን ያገኙትን ልምድ ተጠቅመው የተጀመረውን ልማትና ዴሞክራሲ ከግብ ለማድረስ ሊሰሩ እንደሚገባም አስገንዝበዋል።በምክር ቤተ የ4ኛ ዓመት የሥራ ዘመን አጠናቀው ወደየመጡበት አካካባቢ የሚመለሱ አባላት ደግሞ በምክር ቤት ቆይታቸው ያካበቷቸውን ልምዶች ወደ ተግባር በመቀየር በየተሰማሩበት ዘርፍ አገራዊ ግዴታቸውን በድጋሜ እንዲወጡ ጠይቀዋል።የፌዴሬሽን ምክር ቤት አፈ-ጉባዔ ካሳ ተክለብርሃን በበኩላቸው ያለፉት አምስት ዓመታት የምክር ቤቱ አባላት በህዝቦች መፈቃቀድ ተመስርታ ጠንካራና የበለጸገች ኢትዮጵያን እውን ለማድረግ የበኩላቸውን ሚና ሲወጡ የቆዩባቸው እንደሆኑ ገልጸዋል።ዳግም የተመረጡት ሆኑ በዚህ ዓመት የፓርላማ ቆይታቸውን ያጠናቀቁ አባላት የአገሪቱን የልማት ግቦች በተለይም ለሁለተኛው የእድገትና ትራንስፎርሜሽን እቅድ ስኬት የበኩላቸውን ርብርብ እንዲያደርጉም ጥሪ አቅርበዋል።የአገሪቱን ልማት በማፋጠንና ዴሞክራሲያዊ ሥርዓቱን የሚያጠናክሩ ሕጎች እንዲረቀቁና ተግባራዊ እንዲሆኑ በማድረግ በኩል ምክር ቤቱ አበረታች እንቅስቃሴ ማከናወኑን የተናገሩት ደግሞ የህዝብ ተወካዮች ምክር ቤት አፈ-ጉባዔ አባዱላ ገመዳ ናቸው።“ያለፉት አምስት ዓመታት ምክር ቤቶቻችን ህዝብ፣ አገርና በሕገ-መንግሥቱ የተሰጣቸውን ኃላፊነት በብቃት የተወጡበትና ለዴሞክራሲያዊ ሥርዓት ግንባታና ለአገራዊ የኢኮኖሚ ልማታችን የራሳቸውን አስተዋጽኦ ያደረጉበት ነው” ብለዋል።ኢዜአ ያነጋገራቸው የምክር ቤት አባላት በበኩላቸው በቆይታቸው ውክልና የሰጣቸው ህዝብ በአገሩ ልማት ተጠቃሚና ተሳታፊ እንዲሆን የሚችሉትን ሁሉ ማድረጋቸውን ገልጸዋል።በፖለቲካ፣ በኢኮኖሚና በማህበራዊ ዘርፎች የወጣቶችና የሴቶችን ተሳትፎ እንዲያድግ የህግ ማዕቀፎችን ከማውጣት ጀምሮ ለተግባራዊነታቸው ርብርብ ሲደረግ መቆየቱን ነው የተናገሩት።የአገሪቱ የንግድና የግብይት ሥርዓት እንዲዘምንና ፍትሃዊ የገበያ ሂደት ሥር እንዲሰድ በምክር ቤቱ ቋሚ ኮሚቴዎችን በመቋቋም አበረታች ሥራዎች መሰራታቸውን ገልጸዋል።የመልካም አስተዳደር ችግሮችን በመቅረፍ  ግልጽና አስተማማኝ የህዝብ አገልግሎት የሚሰጥ ሲቪል ሰርቪስ በመፍጠር ረገድ ሁለቱ ምክር ቤቶች የተሻለ እንቅስቃሴ ማድረጋቸውን በማንሳት ጭምር።የምክር ቤቶቹ አባላት እስካሁን ያገኟቸውን ልምዶች ወደ ተግባር በመቀየር ለሌሎች ለማከፈልና ለአገራቸው ልማትና ዕድገት በበለጠ መነሳሳት እንደሚሰሩ አረጋግጠዋል።በሥነ-ሥርዓቱ ላይ የተሻለ የሥራ እንቅስቃሴ ለነበራቸው የሁለቱ ምክር ቤቶች አባላት፣ ለቋሚ ኮሚቴዎችና ለቋሚ ኮሚቴ ሰብሳቢዎች የዕውቅና የምስክር ወረቀት ተበርክቶላቸዋል።ለሁለቱ ምክር ቤት አፈ-ጉባዔዎችና ለክልል ምክር ቤቶች አፈ ጉባኤዎች እንዲሁም ለርዕሰ መስተዳድሮችና መልካም አፈፃፀም ለነበራቸው የክልል ምክር ቤት አባላትም እውቅና ተሰጥቷል።የህዝብ ተወካዮች ምክር ቤት 547 መቀመጫዎች ሲኖሩት የፌዴሬሽን ምክር ቤት ደግሞ 135 መቀመጫዎች አሉት።የህዝብ ተወካዮች ምክር ቤት አራተኛ ዓመት የሥራ ዘመን ትናንት ለ2008 በጀት ዓመት 223 ነጥብ 3 ቢሊዮን ብር በማጽደቅ መጠናቀቁ የሚታወስ ነው። (ኢዜአ)